BM Vallá fékk í dag heimild til greiðslustöðvunar svo unnt verði að ljúka fjárhagslegri endurskipulagningu félagsins . Í frétt frá fyrirtækinu er ástæðan sögð mikill samdráttur í verklegum framkvæmdum en velta fyrirtækisins hefur lækkað úr 10 í 5 milljarða frá árinu 2007 . Á sama tíma hefur starfsmönnum fækkað úr 500 í 232 . Þá segir að áætlanir um fjárhagslega endurskipulagningu BM Vallár hafi verið kynntar helstu lánveitendum fyrirtækisins og að höfðu samráði við þá hafi verið talið rétt að óska formlegrar greiðslustöðvunar með aðstoðarmanni svo ljúka megi verkinu á hlutlægan og skipulegan hátt . BM Vallá er með umfangsmikla starfsemi bæði á Akranesi og í Borgarnesi . Á Akranesi er fyrirtækið með steypustöð og einingahúsaframleiðslu . Í Borgarnesi rekur BM Vallá gömlu Vírnetsverksmiðjuna sem framleiðir m.a. þakjárn og nagla .